b'\n_START_ARTICLE_\nH-indeksi\n_START_SECTION_\nPerusteet\n_START_PARAGRAPH_\nM\xc3\xa4\xc3\xa4ritelm\xc3\xa4n mukaan tutkijan h-indeksi on kokonaisluku, joka saa arvon h, mik\xc3\xa4li kaikista h\xc3\xa4nen N julkaisustaan h julkaisuun on viitattu muissa julkaisuissa h kertaa tai useammin ja loppuihin (N-h) julkaisuun h kertaa tai v\xc3\xa4hemm\xc3\xa4n. Alkuper\xc3\xa4isess\xc3\xa4 julkaisussaan Hirsch esitt\xc3\xa4\xc3\xa4, ett\xc3\xa4 indeksin tulisi kasvaa likimain lineaarisesti ty\xc3\xb6vuosien suhteen ja samalla arvioi, ett\xc3\xa4 h-indeksi jaettuna ty\xc3\xb6vuosien lukum\xc3\xa4\xc3\xa4r\xc3\xa4ll\xc3\xa4 kuvaa suoraan tutkijan ammatillista kyky\xc3\xa4 siten ett\xc3\xa4 tavallisen tutkijan h-indeksin ja ty\xc3\xb6vuosien lukum\xc3\xa4\xc3\xa4r\xc3\xa4n osam\xc3\xa4\xc3\xa4r\xc3\xa4n tulisi olla l\xc3\xa4hell\xc3\xa4 yht\xc3\xa4. Hirschin mukaan l\xc3\xa4hell\xc3\xa4 kahta oleva osam\xc3\xa4\xc3\xa4r\xc3\xa4 kertoo poikkeuksellisen kyvykk\xc3\xa4\xc3\xa4st\xc3\xa4 ja l\xc3\xa4hell\xc3\xa4 kolmea, \xc3\xa4llistytt\xc3\xa4v\xc3\xa4n kyvykk\xc3\xa4\xc3\xa4st\xc3\xa4 tutkijasta._NEWLINE_Er\xc3\xa4\xc3\xa4n\xc3\xa4 viitearvona alkuper\xc3\xa4isjulkaisussaan Hirsch osoittaa viimeisen kahdenkymmenen vuoden aikana Nobelin fysiikanpalkinnon saaneiden tutkijoiden h-indeksin olevan 84 prosenttisesti yli 30, joskin nobelistien h-indeksin arvon suhde ty\xc3\xb6vuosiin putoaa l\xc3\xa4helle ykk\xc3\xb6st\xc3\xa4, pitk\xc3\xa4lti siksi, ett\xc3\xa4 palkinnon saajat ovat parhaat p\xc3\xa4iv\xc3\xa4ns\xc3\xa4 n\xc3\xa4hneit\xc3\xa4 tutkijoita._NEWLINE_On t\xc3\xa4rke\xc3\xa4\xc3\xa4 huomata, ett\xc3\xa4 h-indeksi on vertailukelpoinen vain saman alan sis\xc3\xa4ll\xc3\xa4 ja silloinkin vain samaa aihepiiri\xc3\xa4 tutkivien tutkijoiden keskuudessa._NEWLINE_h-indeksille on my\xc3\xb6hemmin esitetty parannuksia. N\xc3\xa4ist\xc3\xa4 mainittakoon vaikkapa indeksin arvon muuttaminen rationaaliluvuksi.'